MESTSKÝ ÚRAD V ŽILINE

Materiál na rokovanie pre
Mestské zastupiteľstvo v Žiline

								

Číslo materiálu: _____/2014

K bodu programu

Informatívna správa o činnosti Oblastnej organizácie Malá Fatra za I. polrok 

Materiál obsahuje: 				      		Materiál prerokovaný:

1.	Návrh na uznesenie 					Mestská rada	
2.	Dôvodová správa						

Predkladá: 

Ing. Igor Choma
primátor mesta Žilina

Zodpovedný za vypracovanie:

Mgr. Ingrid Dolníková
vedúca odboru kultúry, športu, 
cestovného ruchu a miestneho rozvoja

Žilina, marec 2014

NÁVRH NA UZNESENIE

Uznesenie č.__/2014

Mestské zastupiteľstvo v Žiline

berie na vedomie: 

1.	Informatívnu správu o činnosti Oblastnej organizácie cestovného ruchu Malá Fatra za I. polrok 2013 

DÔVODOVÁ SPRÁVA
k Informatívnej správe o činnosti Oblastnej organizácie cestovného ruchu Malá Fatra za rok 2013
Mesto Žilina sa v roku 2012 stalo zakladajúcim členom Oblastnej organizácie cestovného ruchu (ďalej len OOCR) Malá Fatra v súlade so zákonom č. 91/2010 o cestovnom ruchu. Mesto Žilina má v zmysle platnej legislatívy povinnosť členského príspevku, ktorý je súčasťou programového rozpočtu mesta Žilina. Z uvedeného dôvodu bola vypracovaná informatívna správa o činnosti a plnení plánu činnosti organizácie za rok 2013. 

. 

Informatívna správa o činnosti Oblastnej organizácie cestovného ruchu Malá Fatra za rok 2013

Činnosť OOCR Malá Fatra za rok 2013 vychádzala z plánu aktivít a rozpočtu organizácie na rok 2013. Plán aktivít bol zameraný najmä na projekty, ktoré zvýšia konkurencieschopnosť regiónu v oblasti cestovného ruchu a rozvoja turizmu so zameraním na využitie potenciálu kultúrneho a prírodného dedičstva regiónu.
Do konca roka 2013 mala OOCR Malá Fatra 30 členov, z toho 13 obcí a 17 podnikateľských subjektov. Dvom podnikateľským subjektom v roku 2013 zaniklo členstvo (Chata vo Vyhnanej, Jánošíkov Dvor). Jeden podnikateľský subjekt požiadal o zrušenie členstva (Omnitrade, a.s.). O vstup do organizácie prejavilo záujem, v súvislosti v propagáciou konkrétneho zariadenia na webstránke, osem podnikateľských subjektov, s ktorými sa v súčasnosti rokuje o členstve v OOCR Malá Fatra. 
Organizácia hospodári s rozpočtom, ktorý je tvorený členskými príspevkami a dotáciou na činnosť schválenou Ministerstvom dopravy, výstavby a regionálneho rozvoja SR. Pre rok 2013 bol rozpočet plánovaný vo výške 308 602,30 € (z toho členské príspevky  155 173,- €, dotácia MDVRR 153 429,30 €). Aktivity a ich podpora zo strany OOCR sú rozdelené do nasledovných oblastí.
Oblasť propagácie, PR a tvorba produktov 
Tlač a výroba nových produktov
V prvom polroku boli pripravené texty v troch jazykových mutáciách a fotobanka pre sedem druhov propagačných materiálov, ktoré sú ideovo zameraných na turistiku, šport, významné podujatia, kultúrne dedičstvo, hrady, kúpanie a ubytovanie v regióne Malá Fatra. Propagačné materiály boli vytlačené v celkovom náklade 5 tisíc kusov na brožúru. Zároveň boli vytvorené tri nové piktogramy pre kultúru, cyklistiku a kongresovú turistiku, ktorej sa chce v budúcnosti OOCR venovať ako ďalšiemu produktu organizácie. Pripravená pre tlač je anglická verzia turistických okruhov mesta Žilina v anglickom jazyku. V rámci propagácie zimnej sezóny bol vytlačený leták s ponukou zimných aktivít s nákladom 15 000 kusov „Zima Vrátna  2013/2014“. V súčasnej dobe je taktiež k dispozícii tlačená cyklomapa „Jánošíkov kraj – cyklistický raj“ formát A1, plnofarebná, v mierke 1:100 000 s POI bodmi v náklade 30 000 kusov, určená na distribúciu a predaj.
Inzercia v printových médiách a marketingová podpora podujatí
V priebehu mesiacov apríl – máj sa činnosť organizácie zameriavala najmä na aktivity spojené s propagáciou a otvorením letnej turistickej sezóny. Hlavným podujatím bol Deň detí a otvorenie letnej sezóny 1. júna vo Vrátnej doline spojený s novinárskou infocestou (zástupcovia PL, CZ a SK médií) a aktivitami najmä pre rodiny s deťmi. Podujatie bolo podporené printovou formou propagácie prostredníctvom inzercie v regionálnych, ako aj národných printových médiách, audiovizuálnym spotom (TV Severka) a audiospotom (rádio Frontinus).
Na jeseň (október/november 2013) bola spustená printová mediálna kampaň zameraná na propagáciu turistických balíčkov pre zimnú sezónu 2013/2014. Kampaň bola pripravená pre SK, PL a CZ turistický trh. OOCR Malá Fatra smerovala svoju propagáciu do najčítanejších printových médií na týchto trhoch (napr. Maminka, Lidé a země, Profit, Euro, Gazeta Wyborcza, Plus 7 dní, Šarm a iné).
V decembri sa uskutočnilo podujatie Big Jump (Otvorenie zimnej sezóny) na Námestí Andreja Hlinku v Žiline. Predstavili sa najlepší snowboardisti a freeskieri zo Slovenska. Podporným programom bola lanovka z mestského divadla, atrakcia pre divákov uskutočnená v spolupráci s Horskou službou a hudobné a tanečné vystúpenia pre návštevníkov podujatia. V spolupráci s agentúrou Universal Media bola pripravená a realizovaná mediálna kampaň pre toto podujatie.
E-marketing
V priebehu prvého polroka sa  spravila dôsledná analýza e-marketingových aktivít  za rok 2012. Na základe pripomienok podnikateľov boli pripravené zmeny s cieľom priniesť vyššiu efektivitu e-marketingu. Kampaň bola v roku 2013 zameraná na poľský, český a slovenský trh a bola uskutočňovaná formou pay-per-clickovej reklamy na serveroch Seznam.cz a Google (v rôznych jazykových mutáciách – SK, PL, EN). V tomto roku bola spustená kampaň aj cez Facebook, čo sa stretlo s veľkým ohlasom (5500 Likes profilu Región Malá Fatra, aktívne prispievanie, súťaže). Cez toto médium sa uskutočnila v menšej miere kampaň aj pre východoeurópske trhy.
Novinárske infocesty
V roku 2013 boli realizované dve infocesty organizované pre novinárov. V januári bola uskutočnená Česká infocesta – 12 novinárov a v júni v rámci otvorenia letnej sezóny infocesta pre 7 novinárov z PL, CZ a SK médií. OOCR Malá Fatra sa v auguste prezentovala  v spolupráci s KOCR ŽTK pred zástupcami Čínskej ľudovej republiky a v októbri sa OOCR Malá Fatra prezentovala novinárom z Ukrajiny. Ďalšia novinárska infocesta bude zameraná na propagáciu cyklotrás a to konkrétne v rámci podujatia celonárodného cyklozrazu, ktorý sa uskutoční 13.-15. júna 2014.
Foto a video
V roku 2012 vznikla fotobanka organizácie pre jednotlivé oblasti propagácie OOCR Malá Fatra. Zameraná bola najmä na vytvorenie kvalitného materiálu pre prípravu brožúr. V roku 2013 sa fotobanka dopĺňala podľa podnetov členov: tematické okruhy ako cyklistika, gastronómia, lyžovanie, turistika, historické budovy a sakrálne stavby (interiér a exteriér) a turistické atraktivity v členských obciach. Pre účely výstav a webovej propagácie boli vytvorené videospoty. K dispozícii je osem 30 sekundových spotov, dva 5 minútové spoty Leto a jeden 5 minútový spot zima a to aj v PL a EN verzii. V júni 2013 bol dokončený videospot s témou kultúrnych architektonických pamiatok mesta Žilina a ich rekonštrukcie, ktorý bol prezentovaný na Czech Architecture Week Praha 2013. Rovnako bol vytvorený videospot ku cyklotrasám.
Výstavy 
OOCR Malá Fatra podpísala zmluvu o spolupráci v rámci medzinárodného festivalu  Czech Architecture Week Praha 2013, ktorý sa konal od 23. 9. do 20. 10 2013 v Prahe. Na základe podmienok účasti na festivale boli spracované podklady v rozsahu 5 strán v anglickom a českom jazyku, ktoré boli obsahovo zamerané na región a prezentáciu kultúrneho dedičstva mesta Žilina. OOCR Malá Fatra sa videospotom prezentovala na Pražskom hrade, kde bola umiestnená aj maketa neologickej synagógy, ktorá reprezentovala historické pamiatky nášho regiónu. Dňa 4. októbra 2013 na Námestí republiky v Prahe počas sprievodného podujatia výstavy Dni mesta Žilina, s úspechom predstavili OOCR Malá Fatra  a FS Rozsutec tradície, ľudovú kultúru, cyklotrasy a gastronómiu nášho regiónu.
V rámci výstav bola OOCR MF prezentovaná v spolupráci s KOCR ŽTK na ITF Slovakiatour Bratislava – najväčšia výstava produktov cestovného ruchu na Slovensku konaná v dňoch  24.-27.1.2013  a výstava v Trenčíne REGION TOUR EXPO v máji 2013. V spolupráci so SACR sa prezentuje na podujatiach, ktorých sa agentúra zúčastňuje.
V priebehu mesiacov október-december sa v rámci Slovenských dní v OC MAX zúčastnila OOCR Malá Fatra prezentácie v piatich OC na Slovensku (ZA, PP, PO, KE, BA) a počas víkendu 22.-24.11.2013 sa organizácia zúčastnila Slovenského víkendu v Poľsku (Wroclaw) v spolupráci z poľským zastúpením SACR. Vďaka členstvu v KOCR ŽTK boli propagačné materiály OOCR použité aj na podujatí Slovenské Vianoce v Prahe (Letňany) v decembri 2013. Následne po termínoch výstav sme zaznamenali merateľne vyšší záujem o informácie cez webstránku www.regionmalafatra.sk.
Oblasť webovej stránky
Webová stránka sa neustále priebežne aktualizuje. Propagujú sa najmä podujatia v regióne Malá Fatra. Zverejňujú sa tlačové správy o aktivitách organizácie (sekcia „Pre médiá“) priemerne v mesačných intervaloch. Tlačové správy sú uverejňované na cestovateľských a iných internetových portáloch, v rádiách (sekcia „Napísali/Povedali o nás“). Naďalej sa pracuje na získavaní ďalších kontaktov z mediálnej sféry. Okrem rozšírenej a upravenej on-line fotogalérie si návštevník môže pozrieť aj propagačné materiály v digitálnom formáte.
Počas internetovej kampane v mesiacoch október-december bol zavedený nový systém  pre ubytovateľov s jednotlivými landing pages na zimnú kampaň, na kongresovú turistiku, rezervácie ubytovania a pobytové balíčky. Programovanie bolo zamerané na kompletnú prestavbu rezervačného modulu, pre jednoduchšie vyhľadávanie pobytov v regióne Malá Fatra, takisto pre funkčnosť a aktuálnosť modulu počas celého roka a pre možnosť rýchlej a jednoduchej rezervácie – prerobenie administračného rozhrania cenníkov pobytov pre jednotlivé ubytovacie  zariadenia na celý rok 2014 (nárast záujmu nečlenských ubytovacích subjektov o zaradenie do nášho rezervačného systému práve vďaka jeho vzrastajúcej efektivite). Pripravuje sa stránka pre kongresovú turistiku a pre sezónne pobyty.
Oblasť historického centra mesta Žilina
V spolupráci s odborom životného prostredia mesta Žilina a Stanicou Záriečie bol realizovaný workshop zameraný na riešenie mobiliáru parku na Studničkách. Na základe výstupu z workshopu boli v rámci Sochárskeho sympózia vyrobené lavičky pre park s motívom drevo a voda. Tiež boli navrhnuté prvky pre detské ihrisko s rovnakým motívom.
V mesiacoch máj - október prebehla údržba a oprava interiéru Burianovej veže, ktorá bola slávnostne otvorená 4.11.2013. Rekonštrukcia Burianovej veže sa týkala drevených prvkov schodísk, opravy podláh, opravy kovových prvkov interiéru, čistenie stien a úpravu zábradlia veže tak, aby mohla byť sprístupnená ako turistická atrakcia mesta Žilina. Práce sa vykonávali pod dohľadom Krajského pamiatkového úradu v Žiline a v spolupráci so Žilinskou diecézou. Žilinská diecéza súbežne revitalizovala nielen zvonovú stolicu, ale aj samotné zvony, ktoré po otvorení Burianovej veže opäť plnia svoj účel. V spolupráci s Považským múzeom tu bol inštalovaný trojrozmerný model Žiliny a plánujú sa tiež výstavy, prípadne historické expozície.
V septembri bola uskutočnená výtvarno–architektonická súťaž pre revitalizáciu priestoru pod balustrádou v meste Žilina, kde sa počíta nielen s návrhom, ale aj samotnou realizáciou pre uvedený priestor. Predpokladané obdobie realizácie víťazného návrhu je jar - leto 2014.
Pripravený je nový historický okruh, ktorý sa zameriava na novšie dejiny mesta pod názvom „Pamätné miesta novšej histórie“. Podarilo sa obnoviť historický erb mesta Žilina z 18. stor., ktorý je inštalovaný v budove radnice mesta Žilina.
Oblasť údržby a tvorby turistických atraktivít a chodníkov
V tomto roku OOCR Malá Fatra realizovala značenie a údržbu turistického chodníka Diery. Bola realizovaná oprava rebríkov HDL 10, HDL 11, HDL 12, HDL 13 v Horných Dierach a turistická lavička v Dolných Dierach. Taktiež bolo realizované preznačenie turistického chodníka Diery.
V spolupráci s NP Malá Fatra a Rotary klub Žilina bol otvorený Náučný chodník Diery, ďalší partneri projektu: Jazyková škola Gabby a Fatranský spolok, bolo osadených 10 kusov nových informačných panelov.
OOCR zakúpila licenciu na cyklistickú mapu, v ktorej je vyznačených vyše 600 km cyklotrás regiónu. Realizovalo sa osadenie a montáž informačných panelov s cyklistickou mapou v počte 20 kusov (pre každú členskú obec po 1 kuse, pre mesto Žilina 5 kusov). Počas celej letnej sezóny sa robila úprava, značenie a údržba cyklotrás. Vykonali sa opravy a údržby na cyklotrasách aj s mechanizmami, zamerané na budovanie drenážok, prerezávky, mulčovanie a frézovanie drevín a porastov, bagrovanie a v neschodných úsekoch budovanie nových prechodov pre MTB. Začiatkom roka 2013 sa realizovala údržba zimných bežeckých tratí na Kysuciach, ktoré vďaka svojej kvalite zaznamenali veľkú turistickú návštevnosť.
Letná sezóna 2013 bola pre Región Malá Fatra úspešná z hľadiska návštevnosti, ktorá zaznamenala vysoké hodnoty – napr. lanovku na Snilovské sedlo využilo počas letnej sezóny viac než 100 000 návštevníkov.
Členstvo v krajskej organizácii cestovného ruchu ( KOCR ) Žilinský turistický kraj 
OOCR Malá Fatra ako člen KOCR ŽTK navzájom úzko spolupracujú.  V roku 2013 sa v rámci plánu aktivít  KOCR Žilinský turistický kraj realizoval najmä  marketing a propagácia destinácie cez printové médiá a internetovú reklamu, tlačové správy, konferencie a propagačný materiál. Boli realizované tri projekty Zbojníckym chodníčkom, Po stopách hrdinov II. svetovej vojny a Kuchyňa, zvyky a tradície našich predkov. Prezentovali sme sa vzájomne na veľtrhoch a výstavách  ( Bratislava, Praha,  Brno, Budapešť, Ostrava, Katowice, Peking, Košice, Zabrze, Trenčín, Moskva, Hangzhou, Kyjev, Plzeň, Wroclaw). Boli medzinárodné info cesty pre novinárov z Ukrajiny a zástupcov CR z Číny. KOCR ŽTK podporila podujatia organizácie – otvorenie letnej a zimnej sezóny. V rámci plánu aktivít boli pre skvalitnenie turistickej infraštruktúry osadené hnedé informačné tabule a smerovníky. 
Záver 
OOCR Malá Fatra schválila v tomto roku na svojom riadnom valnom zhromaždení podnikateľskú činnosť s cieľom získavať zdroje na svoju činnosť. V auguste získala OOCR Malá Fatra osvedčenie o živnostenskom oprávnení (v decembri 2013 bola zakúpená elektronická pokladnica). Taktiež upravila podmienky pre novo vstupujúcich členov.
OOCR Malá Fatra taktiež spolupracuje so Slovenskou agentúrou pre cestovný ruch a relevantnými inštitúciami, ktoré svojou činnosťou podporujú rozvoj cestovného ruchu. Ide najmä o distribúciu propagačných materiálov na jednotlivé zastúpenia SACR v Európe, resp. prezentáciu Regiónu Malá Fatra na podujatiach, ktorých sa zúčastňuje SACR. 
OOCR Malá Fatra  na medzinárodnom veľtrhu cestovného ruchu ITF Slovakiatour v Bratislave  získala ocenenie KrištOF - cenu dekana Obchodnej fakulty Ekonomickej Univerzity Bratislava, odborné ocenenie v kategórii turistické a ubytovacie zariadenia 2013. Ocenenie je motiváciou pre členov do ďalšej práce a je potešujúce o to viac, že do hodnotenia bolo zapojených 26 OOCR z celkového počtu 32 OOCR na Slovensku, medzi ktorými sme sa v uvedenej oblasti umiestnili najlepšie.